b'\n_START_ARTICLE_\nAugal\xc5\xb3 fiziologija\n_START_PARAGRAPH_\nAugal\xc5\xb3 fiziologija\xc2\xa0\xe2\x80\x93 mokslas apie augal\xc5\xb3 gyvyb\xc4\x97s rei\xc5\xa1kinius, susijusius su svarbiausiais augal\xc5\xb3 procesais: mityba, kv\xc4\x97pavimu, augimu, vystymusi, dauginimusi, paveldimumu, dirglumu ir jud\xc4\x97jimu, atsparumu.\n_START_SECTION_\nIstorija\n_START_PARAGRAPH_\nAugal\xc5\xb3 gyvybinius rei\xc5\xa1kinius suvok\xc4\x97 jau senov\xc4\x97s graik\xc5\xb3, rom\xc4\x97n\xc5\xb3, kin\xc5\xb3 filosofai._NEWLINE_XVII a. prad\xc5\xbeioje J. B. van Helmontas \xc4\xafsitikino, kad d\xc4\x97\xc5\xbe\xc4\x97je augintas \xc5\xbeilvitis sunaudojo nedaug \xc5\xbeem\xc4\x97s. Tai pirmasis fiziologinis eksperimentas._NEWLINE_XVIII\xc2\xa0\xe2\x80\x93 XIX a. buvo atrasta fotosintez\xc4\x97 (D\xc5\xbe. Prystlis, 1771), sukurti augal\xc5\xb3 \xc5\xa1aknin\xc4\x97s mitybos pagrindai (J. Lybigas, 1840, \xc5\xbd. B. Busengo, 1864), atrastas augal\xc5\xb3 dirglumas (\xc4\x8c. Darvinas, 1880), tirtas kv\xc4\x97pavimas (A. Bachas, A. Engleris, 1897)._NEWLINE_XX a. prad\xc5\xbeioje atskleistas fotoperiodizmo rei\xc5\xa1kinys (V. Garneris, H. Alardas, 1920), atrasti fitohormonai, v\xc4\x97liau i\xc5\xa1tirta fotosintez\xc4\x97, kv\xc4\x97pavimas, t\xc4\x99sti augimo ir vystymosi reguliavimo tyrimai, i\xc5\xa1mokta augalus u\xc5\xbeauginti i\xc5\xa1 izoliuot\xc5\xb3 l\xc4\x85steli\xc5\xb3 ir dirbtin\xc4\x97je aplinkoje, sukurti fitotronai.\n_START_SECTION_\nLietuvoje\n_START_PARAGRAPH_\nAugal\xc5\xb3 fiziologijos pradmenys Lietuvoje siekia sen\xc4\x85j\xc4\xaf Vilniaus universitet\xc4\x85. Jame 1804\xc2\xa0m. profesorius S. B. Jundzilas para\xc5\xa1\xc4\x97 knyg\xc4\x85 \xe2\x80\x9eBotanikos pradmenys\xe2\x80\x9c. joje be augal\xc5\xb3 morfologijos buvo ir fiziologijos dalis._NEWLINE_1922\xc2\xa0m. Kaune \xc4\xafsteigtame ir 1930\xc2\xa0m. pavadintame Vytauto Did\xc5\xbeiojo vardu universitete profesorius L. Vailionis skait\xc4\x97 augal\xc5\xb3 fiziologijos paskait\xc5\xb3 kurs\xc4\x85 biologijos ir farmacijos specialybi\xc5\xb3 studentams. Nuo 1929\xc2\xa0m. \xc5\xa1iame universitete prad\xc4\x97jo dirbti b\xc5\xabsimas augal\xc5\xb3 fiziologijos profesorius ir originali\xc5\xb3 vitamin\xc5\xb3 tyrimo augaluose autorius J. Dagys, kuris dar 1935\xc2\xa0m. i\xc5\xa1tyr\xc4\x97 augim\xc4\x85 skatinan\xc4\x8di\xc5\xb3 B grup\xc4\x97s med\xc5\xbeiag\xc5\xb3 kiek\xc4\xaf ir veikim\xc4\x85 pumpuruose ir jaunuose lapuose._NEWLINE_Vilniaus universitete 1944\xc2\xa0m. \xc4\xafsteigta Augal\xc5\xb3 anatomijos ir fiziologijos, o veliau atsiskyrus\xc2\xa0\xe2\x80\x93 Augal\xc5\xb3 fiziologijos katedra. Joje buvo t\xc4\x99siamas B grup\xc4\x97s vitamin\xc5\xb3 tyrimas (J. Dagys, P. Bluzmanas, D. Kavaliauskien\xc4\x97, R. \xc5\xa0imk\xc5\xabnas). I\xc5\xa1tirtas fitohormon\xc5\xb3 poveikis azoto fiksavimo procese dalyvaujentiems fermentams (J. Gruodien\xc4\x97), B grup\xc4\x97s vitamin\xc5\xb3 poveikis augal\xc5\xb3 daig\xc5\xb3 chromosom\xc5\xb3 baltymams ir nukleino r\xc5\xabg\xc5\xa1tims_NEWLINE_(J. Mateikien\xc4\x97, R. Band\xc5\xbeiulien\xc4\x97).'